
מישיבת ועדת הכספים

מיום שני, י"ח בכסלו התשס"ו (19 בדצמבר, 2006) בשעה 11:30

סדר היום:
צו תעריף המכס והפטורים ומס קניה על טובין, התשס"ה-2005 (שיני שום) (תיקון מס' 6)

נכחו:
חברי הוועדה:

יעקב ליצמן- היו"ר 

חיים אורון

בני אלון

דניאל בנלולו

נסים דהן

אילנה כהן

יצחק כהן

ניסן סלומינסקי

מוזמנים:
משרד האוצר:

בועז סופר

קובי בוזו

שירלי אביבי – הרשות למסים

אליסף אסולין- רשות המסים

משרד החקלאות ופיתוח הכפר:

צביקה כהן – מנהל מחלקת יבוא

לירון תמיר – המועצה לענף החלב

צבי אלון- סמנכ"ל בכיר סחר חוץ

מועצת הצמחים:

ניסן סריזאדה

גיורא סתיו

יוסי גרנות 

רמי לברון

ליעד כלימור

אמיר דרפנר

משה אפרים

גיורא דורון

התאחדות התעשיינים:

אמנון דייגי

מרים וידר

חברת "ביפר":

אילן פרידלנד 

יהודה עופרי

לשכת עורכי הדין:

עו"ד איתן צחור

עו"ד אביגדור דורות

נני מזל סיימן -  חברת "נני סיימן"

יהודה רודד – איגוד יבואני הרכב

גרשון שליסל – מנכ"ל ארגון עובדי הפלחה

עוזי ברנר – איגוד יבואני הרכב הדו גלגלי

ייעוץ משפטי: הלית ברק

יועצת כלכלית:   סמדר אלחנני

מנהל הוועדה: טמיר כהן
קצרנית: לאה קיקיון

צו תעריף המכס והפטורים ומס קניה על טובין, התשס"ה-2005

היו"ר יעקב ליצמן:


 אנחנו עוברים לצו תעריף המכס והפטורים ומס קניה על טובין (הוראת שעה), התשס"ה-2005. 

בועז סופר:


הנושא הראשון - שיני שום. הצו שמונח לפניך מכיל שני תיקונים. הראשון נוגע לתיקון המכס על שום והשני מעלה את המכס על שיני שום מכיוון שלאחרונה מתברר שיש יבוא מסיבי של שום מסין. אנחנו משתדלים כל הזמן להתאים את עלות הייצור המקומי. שום זה מוצר עתיר עבודה, וזה מגיע למחירים מאד נמוכים. אנחנו קיבלנו את בקשת הייצור המקומי להעלות ולהתאים את העלות.


דבר נוסף – יש שיני שום קלופות, ופה, כמובן שמרכיב העבודה רלבנטי עוד יותר. לכן, פיצלנו את הסעיף והגנו בצורה הזו על הייצור המקומי. 

חיים אורון: 


למה זה הוראת שעה ועד מתי היא חלה? 

בועז סופר:


הוראת השעה נועדה לוודא שאנחנו לא נותנים ביתר. אנחנו לא רוצים למצב שבו הסוס, וכו' וכולם יתייבשו. אז אנחנו אומרים: בואו נבחן את זה, אבל קודם ניתן הוראת שעה. אם נידרש להאריך – כמובן שנאריך. אם נדרש לתקן, נביא את התיקון לאישור הוועדה. 

חיים אורון:


אבל פה, לפי הנייר שיש כאן -  לא ברור עד מתי זה יהיה. 

הלית ברק:


עד סוף דצמבר 2006. זה כתוב בסעיף 1. 

בועז סופר:


אני מזכיר שזה בתוקף כבר מזה 5 חודשים. 

גיורא דורון:

אני נציג החקלאים, אלפי עובדים שעושים את העבודה. 

היו"ר יעקב ליצמן:


 אז אתה מעריך את המהלך של הפרטים. 

גיורא דורון:


אל"ף, עקרונית - הנושא שבועז סופר הציג מקובל עלי ב- 10%. הפרט היחיד שטעון תיקון, או התייחסות, בכלל, הוא שאלת הוראת השעה. הוראת השעה נקבעה לאחר הסיכומים שהיו אתנו על ההגיון של הדברים, ואני לא מתעלם מההגיון של הוראת השעה, אבל אני מדבר על לוחות הזמנים. ב- 21 ביולי, 2005 אושר באוצר הנושא הזה של העלאת המכסים.  חודשיים אחרי זה מתחילה עונת הזריעה של השום. ברור ברור שאף אחד לא יכול להתאים את התנאים המגבילים האלה, על ידי שינוי תוכנית הזריעה במשק שלו, ולפיכך אין בזה שום הגיון, כיוון שההגבלה היא עד 2006. יש שני דברים שאפשר לעשות: או לבטל לחלוטין את הוראת השעה, או, לחילופין, להאריך אותה לבין 5 ל-10 שנים, כי רק בתכנון רב שנתי של מספר שנות גידול אפשר לראות אם חקלאים נכנסים ומטפלים בזה. אם לא ייכנסו - ממילא לא יהיה יותר שום. למעשה, כמות השום שנצרכת בארץ היא קבועה. זה בכלל לא משנה אם זה שום סיני או ישראלי. הבעיה היחידה היא שסובלים מזה היצרנים המקומיים. לגבי הסוחרים, שהם, בעצם, טועני הטענה – למעשה, אין שום הבדל, כי כמות השום שתעבור בשוק היא קבועה, בין אם ימכרו שום ישראלי ובין אם ימכרו שום סיני. אני חושב שההיגיון של להשאיר את העבודה פה במקום להביא את האבטלה מסין הוא חד משמעי, ודרך אגב – מקובל על ידי האוצר. אני אומר שכדי לעשות שכל ולהעמיד דברים על פי - - 

היו”ר  יעקב ליצמן:

אין עוררין על זה.  לא זה הוויכוח. הוויכוח כאן הוא לכמה זמן. כרגע, הוראת השעה היא שנה וחצי - - 

גיורא דורון:


אני חוזר להוראת השעה. הדבר היחיד - - 

יעקב ליצמן:


 הבנתי שאתה רוצה להאריך את זה. כרגע הוראת השעה היא לשנה וחצי. 

גיורא דורון:


אבל זה ענף גידול אחד. 

יעקב ליצמן:


 הפעם יש כבר פניה, לא נשנה את זה, אבל אני מציע שבפעם הבאה אנחנו נבקש - -

חיים אורון:


אבל אני לא יודע אם לבועז סופר יש קושי להסכים לשתי עונות גידול. 

בני אלון:


אבל אתה יכול או לאשר או לא. 

נסים דהן:


 שאלה - כאן מתייחסים לשום יבש או ירוק? 

בועז סופר:


יבש. 

נסים דהן:


 למה אני שואל את השאלה? כיוון שבעונת הגידול השוק מוצף בשום ירוק, וחלק גדול ממנו הוא מהשטחים. 

קריאה:


דונם אחד לא מגודל בשטחים. 

נסים דהן:


אז ברוך הבא – אני מוכן ללכת אתך ליד הבית שלי, שם יש כפר ערבי, אני אקנה לך שום ירוק. 

קריאה:


זה בטל בשישים. 

נסים דהן:


אז קודם כל – יש. זה לא בשטח ישראלי. מדברים על השטחים. 

היו”ר  יעקב ליצמן:

 את זה נשאיר כרגע. 

בועז סופר:


אנחנו נאריך את זה בעוד שנה, אז אני מבקש מהוועדה לאשר, ואנחנו, תוך שבוע - -



היו”ר  יעקב ליצמן:

 אז אנחנו נאשר את זה והתיקון יובא בשנה הבאה. 

מי בעד צו תעריף המכס והפטורים- מס קניה על טובין? מי נגד? תודה רבה. אושר. 

